《留题曹娥庙》
宋代·萧辟

屈平以楚死，死浊不死清。伍员以吴死，死暗不死明。

死者人所以，一死鸿毛轻。壮哉二子为，留得不死名。

曹娥以父死，年龄童未成。抱尸出洪澜，非可二子并。

二子谏不从，齐秦韩魏征。娥若不之死，父葬鳣与鲸。

二子死以介，娥死以孝诚。于今会稽人，事之如事生。

娥若生尧时，舜不妻女英。娥若逢孔子，娥名书孝经。

娥父若罹辜，岂止为缇萦。蔡邕不知娥，但爱碑上铭。

我来拜祠下，古木寒云横。往往大江水，犹作哀哀鸣。

安得娥有知，为我神阴灵。鼓此大江波，注入四渎平。

洗濯天下心，皆行娥所行。

作者简介：萧辟，神宗熙宁六年（一○七三）知惠安县。事见明嘉靖《惠安县志》卷一一。